“ไทยสมายล์” เล็งเปิดเที่ยวบินในประเทศ 1 มิ.ย.นี้ พร้อมมาตรการป้องกัน “โควิด-19” ขั้นสูง
"ไทยสมายล์" เล็งเปิดเที่ยวบินในประเทศ 1 มิ.ย.นี้ พร้อมมาตรการป้องกัน "โควิด-19" ขั้นสูง
20 พ.ค. 2563

นางชาริตา ลีลายุทธ ประธานเจ้าหน้าที่บริหาร บริษัท ไทยสมายล์แอร์เวย์ จำกัด ในเครือ บริษัท การบินไทย จำกัด (มหาชน) หรือ THAI เปิดเผยว่า เนื่องจากสถานการณ์ในปัจจุบันที่ภาครัฐมีการผ่อนปรนในหลายมาตรการมากขึ้น และข้อจำกัดในการเดินทางภายในประเทศเริ่มคลี่คลายลง ทางไทยสมายล์จึงจะกลับมาเปิดให้บริการผู้โดยสารอีกครั้ง ในวันที่ 1 มิถุนายน 2563 เป็นต้นไป เฉพาะเที่ยวบินภายในประเทศ โดยยังคงปฏิบัติตามมาตรฐานขั้นตอนความปลอดภัยขั้นสูงสำหรับผู้โดยสาร ในการป้องกันการเเพร่ระบาดของไวรัสโควิด-19
สำหรับเส้นทางในประเทศที่ไทยสมายล์จะกลับมาเปิดให้บริการอีกครั้ง ในวันที่ 1 มิถุนายน 2563 นี้ ทั้ง 7 เส้นทาง ได้แก่ เชียงใหม่ ขอนแก่น อุดรธานี อุบลราชธานี สุราษฎร์ธานี ภูเก็ต และสงขลา และในวันที่ 15 มิถุนายน 2563 อีก 2 เส้นทาง ได้แก่ เชียงรายและกระบี่ ยกเว้นเส้นทางข้ามภาค เชียงใหม่-ภูเก็ต ทั้งนี้ เส้นทางนราธิวาส จะกลับมาให้บริการอีกครั้ง ในวันที่ 1 กรกฎาคม 2563 หรือจนกว่าจะมีการเปลี่ยนแปลง  โดยเที่ยวบินระหว่างประเทศจะแจ้งให้ทราบต่อไป
ขณะที่การดูแลด้านสุขอนามัย (Perfect hygiene) ไทยสมายล์ได้ให้ความสำคัญเป็นอันดับแรก เพราะความปลอดภัยของผู้โดยสารและพนักงานถือเป็นสิ่งที่สำคัญที่สุด จึงยังคงปฏิบัติตามมาตรฐานความปลอดภัยขั้นสูง โดยทำงานร่วมกับหน่วยงานที่เกี่ยวข้อง พร้อมปฏิบัติตามนโยบายรัฐบาลอย่างเคร่งครัด รวมถึงคำแนะนำของหน่วยงานด้านสุขภาพที่เกี่ยวข้องในทุกจุดบริการเพื่อลดความเสี่ยงในการสัมผัส อาทิ
– การสำรองที่นั่ง เน้นให้ผู้โดยสารทำรายการผ่านแอปพลิเคชัน / เว็บไซต์ หรือติดต่อ Call Center 1181 / 02-118-8888 หากผู้โดยสารต้องการสำรองที่นั่ง ณ ศูนย์บริการลูกค้า Smile Service Center จะมีการเว้นระยะห่างแถวระหว่างรอคิวของผู้โดยสาร และเน้นการชำระเงินรูปแบบอิเล็กทรอนิกส์ (QR-code) แทนเงินสด เพื่อลดการสัมผัส
– การเช็คอิน ผู้โดยสารสามารถทำการเช็คอินผ่าน ช่องทางแอปพลิเคชัน / เว็บไซต์ ได้ หากผู้โดยสารต้องการเช็คอินที่เคาน์เตอร์ ณ สนามบิน จะมีการกำหนดจุดยืนเว้นระยะห่างระหว่างการรอคิว (Social Distancing) รวมถึงผู้โดยสารจะต้องกรอกเอกสารข้อมูลใน Application หรือกรอกแบบฟอร์ม ตามแต่ละท่าอากาศยานกำหนดไว้ เพื่อประโยชน์ในการติดตามข้อมูลการแพร่ระบาด ก่อนทำการเรียกขึ้นเครื่องทุกครั้ง และการเฝ้าระวังคัดกรองผู้โดยสารโดยการตรวจวัดอุณหภูมิ ทั้งนี้ขอสงวนสิทธิ์ในการปฏิเสธกรณีที่ผู้โดยสารที่มีอาการเข้าข่ายเฝ้าระวัง
– การเรียกขึ้นเครื่อง / การลงจากเครื่อง จะมีการเว้นระยะห่างในการเรียกขึ้นเครื่อง/การลงจากเครื่อง โดยมีการเว้นระยะในแต่ละรอบ เพื่อไม่ให้เกิดความหนาแน่นมากเกินไป
– ระหว่างทำการบิน สายการบินจัดเตรียมชุดอุปกรณ์ป้องกันขนาดเล็ก (Hygiene kit) แจกแก่ผู้โดยสารทุกท่านเพื่อความปลอดภัย มีการเว้นระยะห่างผู้โดยสารบนเครื่อง แบบที่-เว้น-ที่ การงดบริการอาหาร รวมทั้งไม่อนุญาตให้นำอาหารเเละเครื่องดื่มขึ้นเครื่องตามมาตรการควบคุมโรคของสำนักงานการบินพลเรือนแห่งประเทศไทย (CAAT)   ทั้งนี้ ผู้โดยสารจะต้องสวมหน้ากากอนามัยตลอดเวลา ตั้งแต่เข้าพื้นที่สนามบินจนกระทั่งออกจากสนามบิน รวมถึงไทยสมายล์จัดเตรียมเจลแอลกอฮอล์ให้ในทุกจุดบริการด้วยเช่นกัน
นอกจากนี้ หลังการทำการบินแล้ว จะมีการฉีดพ่นฆ่าเชื้อและทำความสะอาดจุดสัมผัส (High-Touch Areas) ด้วยน้ำยาฆ่าเชื้อคุณภาพสูง และผู้โดยสารยังสามารถมั่นใจในระบบกรองอากาศภายในเครื่องบินที่ได้มาตรฐาน ด้วยแผงกรองอากาศประสิทธิภาพสูง (HEPA: High-Efficiency-Particulate-Air) ที่สามารถกรองฝุ่นละอองอนุภาคขนาดเล็กได้ 99.99% ซึ่งติดตั้งบนเครื่องบินทุกลำ เพื่อเป็นไปตามมาตรป้องกันการแพร่ระบาดของโรคโควิด-19  สายการบิน ขอความร่วมมือผู้โดยสารดาวน์โหลดแอปพลิเคชัน “หมอชนะ” เพื่อเฝ้าระวังการระบาดของโรคโควิท-19
ทั้งนี้ สามารถตรวจสอบรายละเอียดเที่ยวบินหรือจองการเดินทางได้ที่ เว็บไซต์ www.thaismileair.com ศูนย์บริการลูกค้าไทยสมายล์ (Smile Service Center) และตัวแทนจำหน่ายบัตรโดยสารสายการบินไทยสมายล์ (Smile Travel Agents) หรือสอบถามข้อมูลเพิ่มเติมได้ที่ Call Center 1181, 02-118-8888 ตลอด 24 ชั่วโมง